Psalam (Šarić) 63.
Psalam Davidov; kad je boravio u pustinji Judinoj.

1Bože, ti si Bog moj: Tebe tražim; žedna je tebe duša moja, za tobom čezne tijelo moje u zemlji okorjeloj, suhoj bezvodnoj. 

2Tako sam u svetištu pogledavao za tobom, da vidim sjaj tvoj, slavu tvoju. 

3Jer je milost tvoja više od života; tebi pjevaju slavu usne moje. 

4Tako ću te hvaliti za života svojega, u ime tvoje podizati ruke svoje. 

5Kao mozgom i salom nasitilo se srce moje, tebe slave usta moja usnama punim klicanja. 

6Kad te se sjećam na postelji svojoj, kad u budnim časima razmišljam o tebi. 

7Zaista, ti si pomoć moja; u sjeni krila tvojih veselim se! 

8Duša se moja privija k tebi, desnica me tvoja prihvaća. 

9A koji hoće da upropaste dušu moju: neka idu u dubinu zemlje, 

10 Neka izginu od mača, neka budu plijen šakalima! 

11 A kralj se raduje u Bogu, koji se zakleo njim, neka kliče, jer će se stisnuti usta lašcima. 

Psalmi (Šarić)